- Hindi News
- National
- कॉलेज की लापरवाही: प्रवेश पत्र होने के बाद भी छात्रों को पेपर देने नहीं मिला
कॉलेज की लापरवाही: प्रवेश पत्र होने के बाद भी छात्रों को पेपर देने नहीं मिला
Áपरीक्षा कक्ष में जाने के लिए छात्रों से मांगा गया हॉल टिकट
Áछात्रों ने कॉलेज के सामने हंगामा कर कहा हमारी फीस वापस दिलाई जाए
भास्कर संवाददाता| दमोह
वर्धमान आईटीआई औद्योगिक प्रशिक्षण केंद्र प्रबंधन की लापरवाही के कारण करीब 40 से ज्यादा छात्र पेपर देने से वंचित रह गए। पेपर देने से वंचित छात्राें ने आईटीआई केंद्र के सामने हंगामा करते हुए कॉलेज प्रबंधन से फीस वापस मांग और सेकेंड सेम के पेपर कराने की मांग की। दोपहर करीब 1 बजे बड़ी संख्या में छात्र केंद्र में खड़े प्रबंधन की लापरवाही को लेकर अधिकारियाें को दोषी ठहराते हुए हंगामा करते रहे। लेकिन इस बीच अधिकारी केंद्र से नरारत रहे।
दरसअल आईटीआई केंद्र के इलेक्ट्रीशियन प्रथम सेमेस्टर के छात्रों का सोमवार को सुबह 10 बजे पेपर था। परीक्षा केंद्र ओजस्विनी कॉलेज बनाया गया था। लेकिन जब परीक्षार्थी केंद्र पर पेपर देने के लिए पहुंचे तो वहां उन्हें परीक्षा कक्ष में प्रवेश नहीं दिया गया। छात्र योगेंद्र सिंह लोधी, गोविंद सिंह लोधी, दीपक, मनोज पटेल, मोहन, महेंद्र, लोकेश, देवेंद्र खंगार, जितेंद्र, बृजेंद्र आदि ने बताया कि हम सभी छात्रों के पास प्रवेश पत्र था लेकिन जब परीक्षा केंद्र पर पेपर देने पहुंचे तो वहां हॉल टिकट मांगा गया लेकिन किसी भी छात्र के पास हॉल टिकट नहीं था। इसलिए किसी को भी पेपर देने अंदर नहीं जाने दिया गया। छात्रों ने बताया कि सभी छात्र वापस आईटीआई कॉलेज आए तो वहां बताया कि नए नियम के तहत पेपर देने के लिए प्रवेश पत्र के साथ हॉल टिकट भी ले जाना जरूरी है। लेकिन कॉलेज प्रबंधन की ओर से न तो पहले से इसकी सूचना दी गई थी न ही किसी को हॉल टिकट उपलब्ध कराया गया था। छात्रों ने बताया कि हॉल टिकट आनलाइन निकलता है जो आईटीअाई केंद्र से दिया जाना था। पेपर का समय निकल जाने के बाद दोपहर 1.30 बजे छात्रों को हॉल टिकट दिया गया। छात्रों की माने तो हॉल टिकट नहीं होने से इलेक्ट्रीशियन प्रथम सेम के करीब 40 से ज्यादा छात्र परीक्षा देने से वंचित रह गए।
कम्युनीकेशन गेप हो गया है
छात्रों के हंगामा के दौरान केंद्र पर मौजूद टीओ आशुतोष तिवारी ने बताया कि आज प्राचार्य विनोद जैन छुट्टी पर गए हैं। नए नियम आए है जिसमें परीक्षा केंद्र में जाने के लिए छात्रों को हॉल टिकट ले जाना था। इसमें कम्युनीकेशन गेप हुआ है। छात्राें को पहले से सूचना नहीं दे पाए। लेकिन जो पेपर देने नहीं मिला है वह बाद में दे सकते हैं।
20 हजार रूपए फीस दे चुके हैं
छात्राओं ने बताया कि सभी छात्र जिले के आसपास के ग्रामीण अंचलों व बाहर के जिलों से आकर पढ़ाई कर रहे हैं। एडमीशन के समय 20 हजार रूपए प्रथम सेम की फीस भी दे चुके हैं और 20 हजार रूपए फीस और लगना है। लेकिन कॉलेज में न तो स्टॉफ मौजूद रहता है और न ही प्राचार्य आते हैं। अब पेपर के समय कॉलेज प्रबंधन की लापरवाही के कारण पेपर देने भी नहीं मिला। यदि नियम पहले से बताए गए होते और हॉल टिकट दिया गया होता तो पेपर देने से वंचित नहीं होते। छात्रों का कहना है कि उनकी फीस वापस दिलाई जाए। और सेकेंड सेम के छात्रों की दोबारा परीक्षा कराई जाए।
दमोह। पेपर देने से वंचित आईटीआई के छात्रों ने कॉलेज परिसर में हंगामा करते हुए फीस वापस करने की मांग की।
tgl_Latn sot_Latn hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva